
ועדת הכספים

8.1.2008


הכנסת השבע עשרה






נוסח לא מתוקן

מושב שלישי

פרוטוקול 
מישיבת ועדת הכספים

יום שלישי, א' בשבט התשס"ח (8 בינאור 2008), שעה 11:50

סדר היום:
צו תעריף המכס והפטורים ומס קנייה על טובין (תיקון מס' 7), התשס"ח-2007 (שום, מנוע קווי)

נכחו:

חברי הוועדה:

סטס מיסז'ניקוב – היו"ר

חיים אורון

אלחנן גלזר

ניסן סלומינסקי

מוזמנים:

שירלי אביבי, רשות המסים בישראל, משרד האוצר

עמוס יוגב, רשות המסים בישראל, משרד האוצר

קובי בוזו, רשות המסים בישראל, משרד האוצר

צבי כהן, מנהל מחלקת יבוא, משרד החקלאות ופיתוח הכפר

חיים נאור, ראש אגף החלפים בחברת דוד לובינסקי בע"מ, איגוד יבואני הרכב

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

צו תעריף המכס והפטורים ומס קנייה על טובין (תיקון מס' 7), התשס"ח-2007 (שום, מנוע קווי)

היו"ר סטס מיסז'ניקוב:


אני פותח את הישיבה הרביעית של ועדת הכספים בנושא צו תעריף המכס והפטורים ומס קנייה על טובין (תיקון מס' 7), התשס"ח-2007 (שום, מנוע קווי).

שירלי אביבי:


הצו שאנחנו דנים בו עכשיו הוא הצו של השום. זה צו פשוט מאוד. זאת הוראת שעה. אנחנו מאריכים את מה שקיים היום בתעריף המכס לעוד שלוש שנים. פנו אלינו המגדלים המקומיים של שום וטענו שהם רוצים לגדל ליצוא המקומי גם שיני שום וגם ראשי שום ולכן שיעור המס שקיים צריך להמשיך ולהגן עליו במשך שלוש שנים, תקופה שנתנו להם כדי להוכיח את עצמם.

ניסן סלומינסקי:

בירקות אחרים יש גם כן הגנות? גם למגדלי העגבניות  יש הגנות?

שירלי אביבי:

כן. לכל גידול יש את ההגנה שמתאימה לו וזאת לא אותה רמת הגנה. לעגבנייה, למלפפון, לגזר, לשום, לכרוב, יש את רמת ההגנה שמתאימה לירק. לשום, רמת ההגנה שעומדת היום על שיני שום היא 11.50 שקלים ועל ראשי שום זה 8.35 שקלים, כאשר בעוד שלוש שנים, אם הגידול המקומי לא יצליח להגיע לפיתוח ולהתאים את עצמו לשוק העולמי, שבעיקר הוא שום סיני, רמת ההגנה תרד.

ניסן סלומינסקי:

כיום הם מצליחים לספק את התצרוכת של האוכלוסייה?

חיים אורון:

כל הזמן יש יבוא.

שירלי אביבי:

יש יבוא.

ניסן סלומינסקי:

מי מהתושבים שרוצה לקנות שום, בגלל שהמסים גבוהים, כאשר הוא קונה המחיר יותר גבוה. התוצרת המקומית צריכה להיות יותר זולה.

שירלי אביבי:

לא.

חיים אורון:

הסינים מגדלים בזול.

ניסן סלומינסקי:

אז חוסמים אותם, הם צריכים לשלם.

חיים אורון:

זה מתאזן עם היצור המקומי.

ניסן סלומינסקי:

אני שואל אם היצור המקומי מספיק.

חיים אורון:

הוא לא מספיק ולכן יש יבוא.

שירלי אביבי:

היצור המקומי יחד עם היבוא מספק את כל התצרוכת המקומית.

חיים אורון:

אין מחסור בשום.

ניסן סלומינסקי:

אלא שהמחיר גבוה יותר מהמחיר שיכול היה להיות.

חיים אורון:

אם תביא היצף מסין, יהיה יותר זול.

שירלי אביבי:

אם היינו מורידים את המכסים לחלוטין, לא היה יצור מקומי של שום אלא היה יבוא שום והיה יותר זול.

ניסן סלומינסקי:

בעוד שלוש שנים את מאמינה שתהיה יכולת להתחרות?

שירלי אביבי:

אני מאוד מקווה שהיצור המקומי יגדל ויתפתח.

ניסן סלומינסקי:

אז הוא יוכל להוזיל את המחיר?

שירלי אביבי:

אני לא יודעת אם הוא יוכל להוזיל את המחיר.

ניסן סלומינסקי:

כי אתם עושים את זה כל הזמן כהוראת שעה. אתם מחכים לרגע בו הוא יוכל להתחרות עם אחרים?

שירלי אביבי:

הוא לא יוכל להתחרות.

ניסן סלומינסקי:

למה אתם עושים זאת כל הזמן כהוראת שעה?

חיים אורון:

הם כל הזמן משחקים במשחק הזה.

שירלי אביבי:

אם נשאיר היום את שיעור המס כמו שהוא יהיה בעוד שלוש שנים, היצור המקומי יקרוס. אנחנו בעד שיהיה יצור מקומי.

אלחנן גלזר:


יש הבדל באיכות השום בין זה המיוצר בארץ לבין זה שמגיע מחוץ לארץ?

שירלי אביבי:

השום הסיני, זה מה שאתה רואה ברשתות השיווק, השום הגדול שמגיע בשקית, הוא נראה יפה ורוב הציבור קונה אותו. השום הישראלי, וזה מה שטוען הגידול המקומי, מבחינת הארומה שלו ומבחינת הבריאות שלו הוא יותר טוב מאשר השום הסיני אבל מכיוון שהוא לא נראה טוב מבחינת המראה שלו, עקרות הבית מעדיפות לקנות את השום הסיני.

חיים אורון:

לכן אתה מקבל תבניות שום כתוש.

שגית אפיק:


באותו צו יש פריט נוסף.

קובי בוזו:

התברר שמערכות היגוי לרכב חייבות במס קנייה של 12 אחוזים ו-60 אחוזים כמו כל חלקי החילוף לרכב. מערכת היגוי כוללת גם הגה, גם שסתומים, גם בוכנות וגם מנוע. התברר שכל החלקים, כאשר הם מגיעים בנפרד ולא כמערכת, גם הם חייבים באותו שיעור מס קנייה בגובה של 12 אחוזים ו-60 אחוזים ורק המנוע בטעות היה פטור ממס קנייה. אחרי שגילינו את זה, חייבנו את זה במס קנייה וזה בדיוק הצו של היום. חייבנו אותו באותו מס שיעור כמו כל המערכת.

ניסן סלומינסקי:

למה המנוע הזה?

קובי בוזו:

מנוע למערכת היגוי.

ניסן סלומינסקי:

זה המנוע של הרכבים הרגילים?

קובי בוזו:

כן.

ניסן סלומינסקי:

המשמעות היא שעכשיו המחירים יעלו כתוצאה מזה?

קובי בוזו:

אם המערכת מגיעה כמערכת, בכל מקרה היא חייבת במס.

ניסן סלומינסקי:

אני מניח שאם הייתה פרצה כזאת, כולם היו יודעים לנצל אותה. המנוע הוא לא חלק חילוף אלא מדובר במחיר גבוה יחסית.

קובי בוזו:

זה לא מנוע של הרכב אלא מנוע של מערכת ההיגוי.

עמוס יוגב:


ברכב רגיל אתה משלם. ברכבים היותר כבדים, אתה לא משלם.

ניסן סלומינסקי:

איזה אחוז מתוך מערכת ההיגוי מהווה המנוע הזה?

עמוס יוגב:


אני חושב שהרבה פחות מזה, אבל לא אכנס לזה. בעיקרון אתה לא משלם. יש פרצה שאנחנו רוצים לחסום אותה.

היו"ר סטס מיסז'ניקוב:


אנחנו מצביעים.

ה צ ב ע ה

אושר

תודה רבה.

הישיבה ננעלה בשעה 12:00
